### NN 150/2024 (20.12.2024.), Odluka o izmjenama i dopunama Odluke o planovima oporavka kreditnih institucija

HRVATSKA NARODNA BANKA

2471

Na temelju članka 101. stavka 2. točke 7. i članka 154. stavka 9. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020., 151/2022. i 145/2024.) te članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O PLANOVIMA OPORAVKA KREDITNIH INSTITUCIJA

Članak 1.

U Odluci o planovima oporavka (»Narodne novine«, br. 110/2022.) članak 2. mijenja se i glasi:

»Ovom se Odlukom u hrvatsko zakonodavstvo djelomično prenosi Direktiva 2014/59/EU Europskoga parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća (SL L 173, 12. 6. 2014.) kako je posljednji put izmijenjena Direktivom (EU) 2022/2556 Europskoga parlamenta i Vijeća od 14. prosinca 2022. u pogledu digitalne operativne otpornosti za financijski sektor (SL L 333, 27. 12. 2022.), u nastavku teksta: Direktiva (EU) 2014/59/EU).«

Članak 2.

U članku 3. stavak 1. riječi: »(»Narodne novine«, broj 146/2020. i 21/2022.)« zamjenjuju se riječima: »(»Narodne novine«, br. 146/2020., 21/2022. i 27/2024.)«.

U stavku 2., točka 3. mijenja se i glasi:

»3) plan oporavka je plan oporavka iz članka 154. stavka 1. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020., 151/2022. i 145/2024.; u nastavku teksta: Zakon o kreditnim institucijama), u kojem kreditna institucija utvrđuje mjere za poboljšanje financijskoga položaja u situacijama ozbiljnoga financijskog poremećaja».

U stavku 2. na kraju točke 6. briše se točka te se dodaju točke 7. do 9.:

»7) minimalni zahtjev za regulatorni kapital i prihvatljive obveze izražene kao postotak ukupnoga iznosa izloženosti riziku (engl. total risk exposure amount, u nastavku teksta: MREL TREA) kako je definiran člankom 12.a stavkom 2. točkom a) Uredbe (EU) br. 806/2014

8) minimalni zahtjev za regulatorni kapital i prihvatljive obveze izražene kao postotak mjere ukupne izloženosti (engl. total exposure measure, u nastavku teksta: MREL TEM) kako je definiran člankom 12. a stavkom 2. točkom b) Uredbe (EU) br. 806/2014

9) ukupna sposobnost pokrivanja gubitaka (engl. total loss-absorbing capacity, u nastavku teksta: TLAC) kako je definiran člankom 92.a Uredbe (EU) br. 575/2013.»

Članak 3.

U članku 6. stavak 1. točka 11. podtočka g. mijenja se i glasi:

»g) potrebne za održavanje neprekinutoga rada operativnih procesa kreditne institucije, uključujući mrežne i informacijske sustave koji su uspostavljeni i kojima se upravlja u skladu s Uredbom (EU) 2022/2554«.

Članak 4.

U članku 9. stavak 1. točka 4. mijenja se i glasi:

»4) MREL TREA, MREL TEM i TLAC (ako je primjenjivo)«.

U stavku 5. točka 1. mijenja se i glasi:

»1) MREL ili obvezujuće prijelazne ciljne razine MREL-a (ako je primjenjivo) izražene kao postotak TREA«.

Članak 5.

U članku 15. stavak 1. mijenja se i glasi:

»(1) Kreditna je institucija dužna, uzimajući u obzir vrstu, opseg i složenost poslova koje obavlja, izraditi niz stresnih scenarija ozbiljnoga makroekonomskoga i financijskog poremećaja temeljenih na nizu hipotetičkih izvanrednih događaja s negativnim učincima, na kojima će testirati primjerenost vrsta i razina referentnih vrijednosti pokazatelja te učinkovitost mjera oporavka.«

Stavci 2. i 3. brišu se te stavci 4. i 5. postaju stavci 2. i 3.

U dosadašnjem stavku 5., koji postaje stavak 3., broj »4.« zamjenjuje se brojem »2.«.

Članak 6.

U članku 16. briše se stavak 2. te se dodaju novi stavci od 2. do 4., koji glase:

»(2) Kreditna je institucija dužna izraditi najmanje po jedan scenarij koji će uključivati sljedeće vrste događaja:

1) sistemske događaje na razini cijeloga sustava koji bi mogli imati ozbiljne negativne posljedice za financijski sustav ili realno gospodarstvo

2) događaje specifične za kreditnu instituciju ili grupu, koji bi mogli imati ozbiljne negativne posljedice za jednu kreditnu instituciju, jednu grupu ili kreditnu instituciju unutar grupe i

3) usporednu i interaktivnu kombinaciju događaja iz točaka 1. i 2. ovoga stavka.

(3) Iznimno od stavka 2. ovoga članka, kreditna institucija prihvatljiva za primjenu pojednostavljenih obveza može provesti testiranje otpornosti na stres primjenom jednoga scenarija koji obuhvaća nekoliko sistemskih događaja iz članka 18. ove Odluke i nekoliko događaja iz članka 19. ove Odluke koji su specifični za kreditnu instituciju ili grupu za koju se izrađuje plan oporavka.

(4) Stresni scenariji kreditnih institucija trebaju uključivati i spororazvijajuće i brzorazvijajuće događaje.«

Dosadašnji stavak 3., koji postaje stavak 5., mijenja se i glasi:

»(5) Kreditna je institucija dužna u stresni scenarij uključiti procjenu utjecaja događaja na raspoloživi kapital i likvidnost, a gdje je to moguće i na:

1) profil rizičnosti

2) profitabilnost

3) poslovanje, uključujući platni promet i sustav namire i

4) reputaciju.«.

Dosadašnji stavak 4. postaje stavak 6.

Članak 7.

U članku 17. stavak 3. briše se.

Članak 8.

U članku 18. stavku 1. uvodna rečenica mijenja se i glasi:

»(1) Pri izradi stresnoga scenarija na temelju sistemskih događaja na razini cijeloga sustava kreditna je institucija dužna uzeti u obzir utjecaj barem sljedećih događaja:«.

Članak 9.

U članku 19. stavku 1. uvodna rečenica mijenja se i glasi:

»(1) Pri izradi stresnoga scenarija na temelju događaja specifičnih za kreditnu instituciju ili grupu, kreditna je institucija dužna uzeti u obzir utjecaj barem sljedećih događaja:«.

Članak 10.

U članku 22. stavku 1. riječi: »31. prosinca« zamjenjuju se riječima: »30. rujna«.

Članak 11.

Ova Odluka objavljuje se u »Narodnim novinama« i stupa na snagu 17. siječnja 2025., osim odredbi članka 10. ove Odluke, koje stupaju na snagu 1. siječnja 2026.

O. br.: 454-091/12-24/BV
 Zagreb, 16. prosinca 2024.

Guverner
 Boris Vujčić, v. r.